Быйылғы йәй эҫелеге менән рекорд ҡуйыуын дауам итә. Ямғырҙарҙың оҙаҡ булмауы ерҙе генә өтөп ҡалманы, хатта ҡайһы бер йылғалар ҡороп бөттө. Етмәһә, ергә ялҡын өҫтәп, яңынан-яңы янғын сығанаҡтары тоҡанып тора – урмандар, далалар яна. Ашығыс хеҙмәттәр һәм ирекмәндәр тырышлығы менән ауылдар һаҡлап ҡалынды. Әле тәбиғәт янғындарын һүндереүгә Ғәҙәттән тыш хәлдәр министрлығынан, Башҡортостандың Ғәҙәттән тыш хәлдәр буйынса дәүләт комитетынан, Урман хужалығы министрлығынан 800-ҙән ашыу хеҙмәткәр һәм ирекмән йәлеп ителгән.